《陪家兄游石屋岩》
启代·胡友兰

一石结为山，山空鬼斧劈。旷然启谽谺，堂庑净如拭。

脉脉泉溜启，肃肃云气逼。岩穴漏天光，虚白生四壁。

何人偏多事，仙佛重装饰。纷纷罗拜勤，香烟不暂息。

祇为求福来，谁赏境幽僻。胜地俗所溷，应为山灵惜。

我兄饶闲情，邀我著游屐。洞外霜叶红，洞中莓苔碧。

小坐布楸枰，衣袂岚翠滴。一局犹未终，夕阳已西匿。

作者简介：胡友兰，字馨谷，庐陵人。诸生。有《蓼虫集》。